Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Здружение на граѓани Центар за граѓански комуникации ЦГК - Скопје, преку Герман Филков, претседател на ЦГК, поднесена против Општина Охрид, по предметот Барање за пристап до информации од јавен карактер, на 01.07.2026 година го донесе следното

                                                      Р Е Ш Е Н И Е

1.Жалбата изјавена од Здружение на граѓани Центар за граѓански комуникации ЦГК - Скопје, преку Герман Филков, претседател на ЦГК, поднесена против Општина Охрид, заведена во Агенцијата со бр.08-154 на 22.05.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган. 
	2. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Здружение на граѓани Центар за граѓански комуникации ЦГК - Скопје, како што е наведено во Жалбата, на 16.04.2026 година поднело Барање за пристап до информации од јавен карактер до Општина Охрид, со кое побарало по е-маил да му се достави електронски запис од следната информација: 
„Поединечно за секоја субвенција исплатена на граѓани и правни лица во текот на 2024 и 2025 година да ни ги доставите следните информации:
1.Намена за која е доделена субвенцијата (како на пример: велосипед, клима инвертер, сончев колектор, енергетско ефикасно грејно тело, лифтови, фасади, прозорци, новороденче, второ дете, стапување во брак, ранец, училишни униформи, првоодделенци и.т.н.);
2.На колку граѓани и правни лица е доделена секоја субвенција поединечно;
3.Поединечен износ на субвенцијата;
4.Вкупен износ на исплатената субвенција.“
Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата со бр. 08-154 на 22.05.2026 година. 
	Агенцијата, преку е-маил заведен со бр.08-154 од 22.05.2026 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
 	Имателот на информации на 27.05.2026 година до Агенцијата и до Барателот по електронски пат достави Решение бр.03-6019/4 од 21.05.2026 година со кое се уважува Барањето на Барателот и му се доставува одговор на побараните информации со прилог дописите бр.05-5087/3 од 18.05.2026 година и бр.05-6019/3 од 19.05.2026 година. 
	Барателот на информации на 28.05.2026 година побарал од Имателот на информации дополнување на одговорот со следното: „Ви благодарам за доставениот одговор и ве замолувам за дополнување на истиот. – број на новороденчиња за кои е исплатена сумата од 1.938.000 денари во 2024 (зошто од податоците бројките не може да се пресмета) – бројот на новороденчиња за кои е исплатена сумата од 1.592.000 денари во 2025 година и – број на лица на кои им е исплатена субвенција за клима уред во 20256 година.“
	Во врска со горенаведеното, Имателот на информации не му одговорил на Барателот на информации.
	Постапувајќи по Жалбата, Агенцијата за заштита на правото на слободен пристап до информациите од јавен карактер истата ја уважи и предметот го врати на повторно постапување пред првостепениот орган, поради следното:
По разгледувањето на Жалбата и расположливите списи во врска со предметот, Агенцијата утврди дека Имателот на информации не постапил целосно согласно одредбите од Законот за слободен пристап до информации од јавен карактер, со тоа што не му ги доставил сите побарани информации на Барателот.
Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, иако донел Решение со кое се уважува Барањето на Барателот, не му ги доставил во целост бараните информации на начин и во форма наведени во Барањето, односно не му одговорил на Дополнителното барање во законски предвидениот рок, во врска со прашањето за „новороденчиња и субвенциите за клима уреди“.
 Согласно член 3 став 1 алинеја 2 од Законот за слободен пристап до информации од јавен карактер, „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а согласно член 10 став 1 алинеи 1, 18, 20, 21 и 22 од истиот Закон, е должен да ја информира јавноста со објавување на податоци од негова надлежност, статистички податоци за работата, како и други информации, акти и мерки со кои се влијае на животот и работата на граѓаните и кои произлегуваат од надлежноста и работата на имателот на информации и други информации кои произлегуваат од надлежноста и работата на имателот на информацијата.

При повторното постапување по предметното Барање, Имателот на информациие должен одново да го разгледа Барањето и да постапи согласно одредбите од Законот за слободен пристап до информации од јавен карактер, односно по укажувањата на Агенцијата. 

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

Директор,
                                                                                                                  Петар Гајдов

